Nos magister Herbertus, curatus de Barro super Sequanam et decanus notum facimus quod in nostra presentia constituti dominus Robertus de Cherreve, miles, et domina Isabella, uxor ejus, attendentes honores et beneficia quos et que fratres de Moris multoties prebuerant eis, recognoverunt se dedisse et benigne concessisse, tam pro recompensatione dictorum beneficiorum quam pro salute animarum suarum, supradictis fratribus de Moris, in perpetuam eleemosynam, quod habebant in molendino de Cherreve, videlicet partem quartam ejusdem molendini; et quamdam landam suam sitam juxta vadum Rabbe; et quictasse eisdem fratribus supradictis tria sextaria bladi que percipiebant et percipere debebant, singulis annis, toto tempore vite sue, apud Buxerium in terragiis dictorum fratrum de Moris. Que omnia movebant de capite supradicte domine Isabellis, et de Beata Maria de Moris. Actum anno Domini MºCCºLVº, mense maio.